Template:Drugbox Bacillus Calmette–Guérin (BCG) mushonga unodzivirira unonyanyoshandisirwa rurindi (TB). Munyika dzinowanzova nerurindi, zvinokurudzirwa kuti vacheche vane utano hwakanaka vapiwe mushonga wacho nekukurumidza zvichitevera kuzvarwa kwavo. Vacheche vane HIV/AIDS havafaniri kupiwa mushonga uyu. Munharaunda musingawanzovi nerurindi, vana vane mukana wakakura wekubatira chirwere chacho ndivo chete vanopiwa mushonga wekudzivirira uye kana zvafungirwa kuti vane rurindi, vanobva vaongororwa vorapiwa. Vanhu vakuru vasina rurindi uye vasina kumbobvira vapiwa mushonga wekudzivirira, asi vachigara vari pangozi yekutapurirwa rurindi rusisarapiki nemishonga, vanogonawo kupiwa mushonga wekudzivira. Kudzivirirwa kunosiyana-siyana chaizvo uye kunogara kwemakore ari pakati pegumi nemakumi maviri. Kana vari vana kunodzivirira vanenge 20% pakutapurirwa utachiona uye pane vaya vanotapurirwa, kunodzivirira hafu yavo pakuzova nechirwere chacho. Mushonga wekudzivirira unoitwa zvekupinzwa muganda nejekiseni. Umboo hunoratidza kuti hapazodiwi kudzokorora kupiwa mushonga wacho. Mushonga uyu unogonawo kushandiswa pakurapa dzimwe mhando dzekenza yedundira. Kashoma kuti pave nematambudziko anokonzereswa nemushonga uyu. Kakawanda panenge pabaiwa nejekiseni panotsvuka, panozvimba, uye panorwadza. Panogona kuvawo nekabundu kadiki uye kana papora panogona kusara paine karonda. Kukanganiswa nemushonga uyu kunowanzova kwakawanda uye kwakaipisisa muvaya vane miviri isina simba rekuzvidzivirira pazvirwere. Mushonga uyu une ngozi kana ukashandisirwa vaya vane pamuviri. Pakutanga mushonga wekudzivirira uyu waigadzirwa kubva pabhakiteriya rinonzi Mycobacterium bovis iro rinowanika kakawanda mumhou.